Túlélte a krokodiltámadást egy turista Ausztráliában
2016. november 07. 07:56
Túlélte a krokodiltámadást egy turista Ausztráliában.
Fotót akart készíteni egy krokodilról egy dán turista Nyugat-Ausztráliában, ám a tóba csúszott, és az állat megtámadta őt. A baleset szerencsésen végződött, a férfi megúszta kisebb sérülésekkel, írja az MTI.
A 27 éves Johnny Bonde péntek este a nyugat-ausztráliai Kununurra tónál túrázott, amikor a vízben meglátott egy krokodilt. Letelepedett a tóparton, "és a következő dolog, amire emlékszem az az, hogy csúszom lefelé a vízbe és egyenesen a krokodil hátára érkezem. Az állat megragadott a fogaival és elkezdett rázni" - idézte a férfit a West Australian napilap.
"Vízfröccsenéseket láttam magam körül, és fájdalmat éreztem a karomban. Azért nem volt annyira rossz, sokkal nagyobb volt az ijedelem, mint bármi más" - tette hozzá.
"Ha valaki az éjszaka kellős közepén rám vetődik, én is mérges lennék" - magyarázta a perthi Sunday Times napilapnak.